
Text rozhodnutia
Súd: Krajský súd Bratislava Spisová značka: 5Co/712/2013 Identifikačné číslo súdneho spisu: 1207210301 Dátum vydania rozhodnutia: 10. 01. 2014 Meno a priezvisko sudcu, VSÚ: JUDr. Milan Chalúpka ECLI: ECLI:SK:KSBA:2014:1207210301.3 Uznesenie Krajský súd v Bratislave v právnej veci navrhovateľov: 1./ O.. T. A., T. T. X/A, T., X./. S.. W. A., T. T. X/A, T., obaja zast. Mgr. Marekom Benediktom, advokátom so sídlom Rudnayovo nám. 6, Bratislava, proti odporcom: 1./ O.. Š. A., T. T. X, T., X./. O.. R. A., T. T. X, T., o určenie vlastníckeho práva a iné, na odvolanie navrhovateľov v 1. a 2. rade proti uzneseniam Okresného súdu Bratislava II zo dňa 19. 09. 2013, č. k. 20C/68/2007-389 a zo dňa 21. 11. 2013, č. k. 20C/68/2007-404 takto r o z h o d o l : Odvolací súd napadnuté uznesenie súdu prvého stupňa zo dňa 19. 09. 2013, č. k. 20C/68/2007-389 potvrdzuje. Odvolací súd napadnuté uznesenie súdu prvého stupňa zo dňa 21. 11. 2013, č. k. 20C/68/2007-404 potvrdzuje. o d ô v o d n e n i e : Súd prvého stupňa uznesením zo dňa 19. 09. 2013, č. k. 20C/68/2007-389 nepriznal navrhovateľom v 1. a 2. rade oslobodenie od platenia súdnych poplatkov. V odôvodnení svojho rozhodnutia uviedol, že po preskúmaní žiadosti navrhovateľov a vyplneného Potvrdenia o osobných, majetkových a zárobkových pomeroch dospel k záveru, že u navrhovateľov nie sú splnené predpoklady pre oslobodenie od platenia súdnych poplatkov. Navrhovateľ v 1. rade je zamestnaný ako obchodný manažér s priemerným mesačným príjmom 780,- Eur a navrhovateľka v 2. rade je v súčasnosti dobrovoľne nezamestnanou. Obaja sú spoluvlastníkmi pozemkov v katastrálnych územiach Karlova Ves, Vrakuňa, Lužianky a rodinných domov v Karlovej Vsi a Vrakuni. Z prenájmu nehnuteľností im plynie príjem vo výške 1.500,- Eur. K preukázaným výdavkom navrhovateľov patrí daň z nehnuteľností vo výške 80,18 Eur. Navrhovateľka v 2. rade je tiež vlastníčkou osobného motorového vozidla značky VW Golf. Výdavky vo vzťahu k viacerým súdnym konaniam, ktorých sú navrhovatelia účastníkmi, a ktorými odôvodňovali sťaženú finančnú situáciu, žiadnym spôsobom nepreukázali. Zistené majetkové pomery navrhovateľov v 1. a 2. rade súd prvého stupňa nevyhodnotil za nepriaznivé natoľko, aby im neumožňovali úhradu súdnych poplatkov v tomto súdnom konaní a ohrozovali napĺňanie odôvodnených potrieb ich rodiny, a to aj s poukazom na výšku čistého mesačného príjmu (3.780,- Eur), vlastníctvo pomerne rozsiahleho nehnuteľného majetku a skutočnosť, že navrhovateľka v 2. rade je dobrovoľne nezamestnaná, čím sa vzdáva ďalšieho príjmu, ktorý by mohla dosiahnuť. Proti uvedenému uzneseniu podali navrhovatelia v 1. a 2. rade v zákonnej lehote odvolanie, ktorým žiadali zmenu napadnutého rozhodnutia tak, že súd navrhovateľom v 1. a 2. rade prizná oslobodenie od platenia súdnych poplatkov. V odvolaní namietali súdom uvedenú výšku mesačného príjmu navrhovateľov v sume 3.780,- Eur. Zostatok príjmu po odpočítaní mesačných výdavkov navrhovateľov v sume 3.200,02 Eur nepredstavuje ani výšku životného minima pre dve osoby. Poukázali aj na skutočnosť, že uvedený príjem nie je stálym a napr. v roku 2011 navrhovatelia neprenajímali žiadnu nehnuteľnosť a navrhovateľ v 1. rade nebol zamestnaný, v dôsledku čoho si museli vziať pôžičku, ktorej prvú splátku vo výške 5.000,- Eur uhradili oneskorene, až dňa 18. 09. 2013. Rovnako aj nehnuteľný majetok v ich vlastníctve, na ktorý poukazoval prvostupňový súd, nemôžu slobodne používať na dosiahnutie zisku, nakoľko je predmetom exekučného konania. Nedoloženie dokladov preukazujúcich ich majetkové pomery odôvodnili navrhovatelia nefunkčným počítačom, opravu ktorého si v súčasnosti nemôžu dovoliť. Za cynické označili konštatovanie súdu, že navrhovateľka v 2. rade je dobrovoľne nezamestnaná, čím sa vzdáva ďalšieho príjmu. Opakovane sa odvolali aj na viaceré prebiehajúce súdne konania, ktorých sú účastníkmi, a výdavky s tým spojené. Zdôraznili, že oslobodenia od súdnych poplatkov sa domáhajú hlavne z dôvodu zlého úradného postupu stavebného úradu. Uznesením zo dňa 21. 11. 2013, č. k. 20C/68/2007-404 súd prvého stupňa zamietol návrh navrhovateľov v 1. a 2. rade na nariadenie predbežného opatrenia, ktorým sa domáhali, aby súd odporcom uložil povinnosť na vlastné náklady zabezpečiť opravu zámku na vstupnej bráne a pri prípadnej výmene zámku odovzdať navrhovateľom v 1. a 2. rade 6 kusov funkčných kľúčov od brány, na vlastné náklady zabezpečiť opravu elektrického posunu vstupnej brány na pozemok tak, aby boli funkčné združené diaľkové ovládače navrhovateľov, ktoré používali pred začatím presunu oplotenia odporcami, ďalej na vlastné náklady opraviť zvonec a hlasový komunikátor pre rodinný dom navrhovateľov nachádzajúci sa na oplotení, a tiež aby súd zakázal odporcom v 1. a 2. rade používať poštovú schránku navrhovateľov umiestnenú v oplotení a uložil im povinnosť odovzdať všetky kľúče od poštovej schránky navrhovateľom. Navrhovatelia v 1. a 2. rade sa po pripustení zmeny žalobného petitu uznesením zo dňa 22. 06. 2011 vo veci samej domáhajú určenia, že navrhovatelia až do dňa 14. 10. 2004 boli bezpodielovými spoluvlastníkmi murovaného oplotenia nachádzajúceho sa na parcele č. XXXX/X R. P. Ú. R., Z. T.- E.. Č.. R.. Súčasne sa voči odporcom domáhajú uloženia povinnosti zdržať sa znemožňovania alebo sťažovania prechodu a prejazdu navrhovateľov cez parcelu č. XXXX/X, odstránenia murovaného oplotenia nachádzajúceho sa na uvedenej parcele, umožnenia prístupu k vodomernej šachte a žumpe, ktoré sa nachádzajú na pozemku s parc. č. XXXX v katastrálnom území Vrakuňa, obec Bratislava, m. č. Vrakuňa, za účelom sledovania merania spotreby vody, ich opráv a údržby a súčasne umožnenia týchto činností a rovnako aj uloženia povinnosti zdržať sa vykonávania akýchkoľvek zmien alebo úprav na vodomernej šachte a žumpe na uvedenom pozemku. Návrh na nariadenie predbežného opatrenia odôvodnili tým, že odporcovia aj naďalej zasahujú do oplotenia, vytvárajú skládky materiálu na príjazdovej ceste a vodomernej šachte, čím navrhovateľom bránia v ich užívaní. Odporcovia dňa 26. 10. 2013 poškodili zámok na vstupnej bránke na príjazdovú cestu, čím znemožnili aj poslednú možnosť navrhovateľov dostať sa peši alebo autom k svojmu domu. Bránka sa nedá otvoriť ani zvonku ani zvnútra. Dospelé deti navrhovateľov sú tak nútené pri príchode domov skákať cez plot. Navrhovatelia sa tiež domnievajú, že odporcovia manipulujú s ich poštou. Súd prvého stupňa po preskúmaní návrhu na nariadenie predbežného opatrenia, ako aj k nemu priložených fotografií, a s odkazom na ust. § 75, § 76 ods. 1 písm. e), f), ods. 2 a § 102 ods. 1 O.s.p. konštatoval, že v danej veci nie sú splnené predpoklady pre nariadenie predbežného opatrenia. Nároky uplatnené návrhom na nariadenie predbežného opatrenia nemajú podľa prvostupňového súdu žiaden súvis s nárokmi uplatnenými vo veci samej. Jedná sa o hmotnoprávne nároky, ktoré musia byť predmetnom samostatného konania a nie je možné o nich rozhodnúť predbežným opatrením, ktorého účelom je len dočasná úprava práv a povinností účastníkov konania. Pre úplnosť dodal, že navrhovatelia ničím neosvedčili správanie sa odporcov spôsobom, ktorý by ohrozoval práva navrhovateľov, a teda neosvedčili ani naliehavosť dočasnej úpravy právnych pomerov medzi účastníkmi konania a uvedené nevyplynulo ani z priložených fotografií. Vzhľadom na znenie návrhu vo veci samej nie je bez dočasnej úpravy predbežným opatrením ohrozený ani prípadný výkon rozhodnutia vo veci samej. Proti uvedenému uzneseniu podali navrhovatelia v 1. a 2. rade v zákonnej lehote odvolanie, ktorým žiadali napadnuté uznesenie súdu prvého stupňa zmeniť tak, že odvolací súd v súlade s ich návrhom nariadi predbežné opatrenie, ktoré v odvolaní rozšírili o uloženie povinnosti odporcom zdržať sa znemožňovania alebo sťažovania prechodu a prejazdu navrhovateľov, ich rodinných príslušníkov, návštev, pracovníkov na výkon prác, ošetrenia,..., na ich rodinný dom a parcelách a všetkých áut a mechanizmov, ktoré budú mať súhlas navrhovateľov na výjazd na ich pozemky za účelom údržby, opravy, výstavby, dostavby, ošetrenia, požiarneho zásahu, odvrátenia hroziaceho nebezpečenstva a ďalšieho cez parcelu č. 1012/12 v katastrálnom území Vrakuňa, obec- Bratislava, m. č. Vrakuňa. Súčasne žiadali, aby odvolací súd uložil súdu prvého stupňa doplniť dokazovanie o výpovede menovaných svedkov. Vo vzťahu k súdom prvého stupňa namietanej dôkaznej povinnosti navrhovateľov uviedli, že v súdnom spise sú zaprotokolované výpovede odporcov o tom, ako navrhovateľom znemožnia prístup k ich majetku (vodomernej šachte a žumpe), ako opakovane zasahujú do príslušenstva oplotenia, ďalej výpoveď svedkyne Lenky Laukovej, že namiesto nej niekto podpisuje poštu doručovanú jej do vlastných rúk, ako sa nemohla dostať domov a musela preskakovať plot a iné. Pokiaľ konajúci súd považoval dôkazy založené v súdnom spise za nedostatočné, mal ich najskôr vyzvať na doplnenie dôkazov v stanovenej lehote. Prvostupňovému súdu tiež vyčítali nesprávnu reprodukciu časti žalobného petitu, podľa ktorej navrhovatelia boli až do 14. 10. 2004 bezpodielovými spoluvlastníkmi murovaného oplotenia nachádzajúceho sa na parcele č. 1012/2“, nakoľko do 14. 10. 2004 boli navrhovatelia majiteľmi celého oplotenia, a po tomto dátume sú majiteľmi iba časti oplotenia neoprávnene zbúranej odporcami, lebo fyzicky neexistuje, ale zvyšná časť bola a je aj naďalej vlastníctvom navrhovateľov, títo ju nikdy nepredali a nedali súhlas k jej majetkovému prevodu. Z toho dôvodu aj všetko príslušenstvo (vstupná brána, elektrický pohon, diaľkové ovládanie, poštová schránka...) bolo a stále je majetkom navrhovateľov. Ak ich vlastníctvo malo prejsť na odporcov, museli by byť tieto objekty spomenuté medzi príslušenstvom nehnuteľnosti v kúpnej zmluve zo dňa 14. 04. 1998. Požiadavky navrhovateľov uvedené v návrhu na nariadenie predbežného opatrenia sú len snahou slobodne, plnohodnotne a bez zábran užívať vlastný majetok, ktorý je predmetom konania vo veci samej. Skutočnosti, že sa požadovaným predbežným opatrením neoprávnene nezasiahne do práv odporcov, nasvedčuje podľa nich povinnosť odporcov strpieť prechod cez predmetný pozemok v podobe vecného bremena zapísaného na LV č. 3109, kat. úz. Vrakuňa, ktorú títo nedodržiavajú a aktívne bránia výkonu vlastníckeho práva navrhovateľom. Odporca v 1. rade dokonca dňa 07. 12. 2013 zabránil vstupu žeriavu na pozemok navrhovateľov za účelom odstránenia bezprostredne hroziaceho nebezpečenstva pádu podkopaného betónového stĺpa elektrického vedenia na pozemok a rodinný dom navrhovateľov, čo sa nepodarilo zabezpečiť ani prítomným policajtom. V súčasnosti je prechod k pozemkom navrhovateľov a ich rodinnému domu zabezpečený jedným kľúčom a diaľkovým ovládaním, ktoré dala navrhovateľom matka navrhovateľa v 1. rade a odporkyne v 2. rade navrhovateľke v 2. rade po podaní návrhu na nariadenie predbežného opatrenia. Odvolatelia tiež vyjadrili nesúhlas súdu s tvrdením, že nároky uplatnené v predbežnom opatrení sú samostatnými hmotnoprávnymi nárokmi, ktoré musia byť uplatnené v samostatnom konaní. Okrajovo navrhovatelia spomenuli, že nepriznaním oslobodenia od súdnych poplatkov im konajúci súd bráni uplatniť si v konaní majetkovú a nemajetkovú ujmu podľa § 420 O.z. Odvolací súd vec prejednal podľa § 212 ods. 1, § 214 ods. 2 O.s.p. bez nariadenia pojednávania a po preskúmaní veci dospel k záveru, že odvolania podané navrhovateľmi v 1. a 2. rade nie sú dôvodné. Pokiaľ sa týka rozhodnutia súdu prvého stupňa o nepriznaní oslobodenia od súdnych poplatkov, odvolací súd sa plne stotožňuje s názorom súdu prvého stupňa, že zistené majetkové pomery navrhovateľov v 1. a 2. rade neodôvodňujú priznanie oslobodenia od súdnych poplatkov podľa § 138 O.s.p. Prvostupňový súd správne konštatoval, že zistené a navrhovateľmi preukázané majetkové pomery s prihliadnutím na výšku súdnych poplatkov v doterajšom konaní nedávajú podklad pre prijatie opačného záveru, resp. pre priznanie aspoň čiastočného oslobodenia od súdnych poplatkov a ich úhrada objektívne neohrozí uspokojovanie nevyhnutných životných potrieb navrhovateľov a ich rodiny. Pre zdôraznenie správnosti uvedeného názoru odvolací súd dopĺňa, že len samotný aktuálny nedostatok disponibilných finančných prostriedkov, resp. iného hnuteľného a nehnuteľného majetku, s ktorým by mohol žiadateľ o priznanie oslobodenia od súdnych poplatkov disponovať, neodôvodňuje priznanie oslobodenia od súdnych poplatkov. Majetkové pomery musia byť preto hodnotené komplexne a z dlhodobého hľadiska, aj s prihliadnutím na možnosť nadobudnúť disponibilný majetok v budúcnosti. Argumentáciu navrhovateľov obsiahnutú v odvolaní o nemožnosti riadneho zdokladovania ich majetkového statusu vzhľadom na nefunkčný počítač považuje odvolací súd za účelovú a rovnako dôvod, pre ktorý navrhovatelia žiadali priznanie oslobodenia od súdnych poplatkov spočívajúci v nesprávnom úradnom postupe stavebného úradu, nemá žiaden vplyv na správnosť napadnutého rozhodnutia. Pokiaľ v priebehu konania dôjde k vzniku ďalšej poplatkovej povinnosti navrhovateľov (napr. pre nimi tvrdené rozšírenie žalobného petitu o náhradu majetkovej a nemajetkovej ujmy), ktorá by mohla nepriaznivo zasiahnuť do ich majetkových pomerov, navrhovatelia môžu v tejto súvislosti podať novú žiadosť o priznanie oslobodenia od súdnych poplatkov. Rovnako sa odvolací súd plne stotožňuje s názormi prvostupňového súdu v rozhodnutí, ktorým pre nesplnenie zákonných predpokladov zamietol návrh navrhovateľov na nariadenie predbežného opatrenia. Zhodne má odvolací súd za to, že v danom prípade absentuje vzťah (súvislosť) medzi požadovaným obsahom ochrany poskytovanej predbežným opatrením a výrokom rozsudku vo veci samej a predbežným opatrením v navrhovanom znení sa nezabezpečí dočasná ochrana právnych pomerov medzi účastníkmi konania do právoplatného rozhodnutia súdu vo veci samej. Na podporu správnosti napadnutého rozhodnutia odvolací súd dopĺňa, že navrhovanému predbežnému opatreniu nie je možné vyhovieť ani z dôvodu, že sa ním vytvorí ireverzibilný (nenávratný) stav, ktorý samotná povaha inštitútu predbežného opatrenia ako prostriedku na zabezpečenie dočasnej ochrany vylučuje. Doplnením žalobného petitu navrhovaného predbežného opatrenia obsiahnutom v podanom odvolaní sa odvolací súd vzhľadom na potvrdenie prvostupňového rozhodnutia a zásadu dvojinštančnosti konania zaoberať nemohol a rovnako neprípustnou je aj požiadavka navrhovateľov na uloženie povinnosti súdu prvého stupňa na doplnenie dokazovania v rozhodnutí o opravnom prostriedku proti nemeritórnemu rozhodnutiu. Vzhľadom k skutočnosti, že odvolací súd sa v celom rozsahu stotožnil s názormi súdu prvého stupňa vyslovenými jednak v rozhodnutí o nepriznaní oslobodenia od súdnych poplatkov navrhovateľom v 1. a 2. rade, ako aj v rozhodnutí, ktorým zamietol ich návrh na nariadenie predbežného opatrenia, svoje rozhodnutie v súlade s § 219 ods. 2 O.s.p. obmedzil na konštatovanie správnosti dôvodov napadnutých rozhodnutí, ktoré pre zdôraznenie ich správnosti v krátkosti doplnil. O trovách konania o predbežnom opatrení rozhodne súd v konaní vo veci samej v zmysle ust. § 145 O.s.p. Poučenie: Proti tomuto uzneseniu nie je prípustné odvolanie.

